“አዲሱ የትግራይ ክልል ካቢኔ ማህበራዊ መሠረታቸው ትግራይ ላይ የሆኑ ህጋዊ የፖለቲካ ፓርቲዎችን ያቀፈ ነው” አቶ ጊደና መድህን የትግራይ ዴሞክራሲያዊ ፓርቲ ዋና ፀሐፊ
እፀገነት አክሊሉ አዲስ አበባ፦ አዲሱ የትግራይ ክልል ካቢኔ ማህበራዊ መሰረታቸው ትግራይ ላይ የሆኑ ህጋዊ የፖለቲካ ፓርቲዎችን ያቀፈ መሆኑን በተግባር ማረጋገጡን የትግራይ ዴሞክራሲያዊ ፓርቲ ዋና ፀሐፊ አስታወቁ። ዋና ፀሐፊው አቶ ጊደና መድህን በተለይ ለአዲስ ዘመን ጋዜጣ እንደገለጹት፣ ከዚህ ቀደም ማህበራዊ መሰረታችን ትግራይ ላይ የሆንን ተፎካካሪ ፓርቲዎች በተደጋጋሚ ታስረናል። ተመርዘናል። ተገርፈናል፤ አሁን ግን ኑ ሃሳብ አላችሁ ተብለን ወደ ሥራ ገብተናል። እኔ እንኳን በሙያዬ ክልሉን እንዳገለግል የውሃ ቢሮ ምክትል ኃላፊ በመሆን ተሹሜያለሁ። አዲሱ የትግራይ ጊዜያዊ አስተዳደር ወደ ሥራ ከገባበት ጊዜ ጀምሮ ተፎካካሪ ፓርቲዎችን ጨምሮ ሁሉንም ሃሳብ ያላቸውን የክልሉን ተወላጆች ወደ አመራርነት በማምጣት ፣ በሌላም መንገድ በልማትና ዴሞክራሲ ግንባታ ላይ የበኩላቸውን እንዲሳተፉ በማስቻል በኩል ከፍተኛ ሚና መጫወቱን አመልክተዋል።ከዚህ ቀደም በትግራይ ውስጥ የተለየ ሃሳብ ያለው የሚታሰርበት ፣የሚገረፍበት እና የሚገደልበት እንደነበር ያስታወሱት አቶ ጊደና ፤ አሁን ግን ጊዜያዊ አስተዳደሩ ህዝቡ ችግር ውስጥ ነው ታስፈልጉታላችሁ፤ የዴሞክራሲ ምህዳሩንም እናሰፋለን በማለት ተፎካካሪ ፓርቲዎች በመንግሥት የሥራ ኃላፊነት ላይ እንድንገባ ተደርጓል። ይህ ደግሞ ለትግራይ ክልል ብቻ ሳይሆን ለመላ አገሪቱ ትልቅ እመርታ ነው ብለዋል። ጊዜያዊ አስተዳደሩ እንኳን
እኛን የህወሓትን የጭቆና
አገዛዝ ስንታገል የቆየንና
ህጋዊ የሆንን የፖለቲካ ፓርቲ አመራሮች ቀርቶ ማንኛውም የፖለቲካ አስተሳሰብ ያለው ግለሰብ በትግራይ ውስጥ ሳይገለል የራሱን አደረጃጀት ህጋዊ በመሆነ መንገድ ፈጥሮና አባላትና ደጋፊ አሰባስቦ መንቀሳቀስ እንደሚችል ሥራ አስፈጻሚው ዶክተር ሙሉ ነጋ ለመገናኛ ብዙሃን ተናግረዋል ፤ ይህንንም በተግባር እያሳዩ ስለመሆኑ አመልክተዋል። ህወሓት ላለፉት 30 ዓመታት የትግራይን ህዝብ ጨቁኖና አደህይቶ ሲገዛ የቆየ ነው ያሉት አቶ ጊደና፣ ይህ ደግሞ ህዝቡ ችግረኛ እንዲሆን ኑሮውንም በምጽዋት እንዲገፋ አስገድዶት ቆይቷል ፤ በዚህም ክልሉ ከፍተኛ ችግር ውስጥ ወድቋል ብለዋል። ከዚህ ችግር ለማውጣት ደግሞ በዚህ መልኩ ሁሉን ያሳተፈ ማንንም ያላገለለ አስተዳደርና ካቢኔ መመስረቱ እጅግ ተስፋ ሰጪ መሆኑን ተናግረዋል። ጊዜያዊ አስተዳደሩ በጣም ከባድ ሥራ እየሠራ ነው የሚሉት አቶ ጊደና ፣ጁንታው ቡድን በየቢሮው ያሉ መረጃዎችን አጥፍቷል። ኮምፒውተሮችን ሰባብሯል። ዘርፏል። ፋይሎች አቃጥሏል በመሆኑም ይህንን ለመመለስ ሌት ተቀን እየተሠራ ነው ። አሁን ላይ ፍጥነት በተሞላበት ሁኔታ ክልሉን በማረጋጋት። የሥራ መዋቅሩን እንደገና በመዘርጋት። አስተዳደሩን በማቋቋም። ሰዎችን በመመደብ ላይ ነው ፤ ለዚህም ትልቅ ምስጋና ሊቸራቸው ይገባል ብለዋል። ይህም ሆኖ አሁንም በከፍተኛ ችግር ውስጥ ያሉትንና ቀድሞም በምጽዋት የሚኖሩትን የህብረተሰብ ክፍሎች እንዳይጎዱ የለት ደራሽ እርዳታዎችን እስከ ገጠር ድረስ ማውረድ እንደሚያስፈልግ ጠቁመዋል። ትግራይን ጨምሮ መላ አገሪቱ የወጣቶች አገር ናት ፤ አንድ መንግሥት ደግሞ ጥሩ መንግሥት ሊሆን የሚችለው ወጣቱን ኃይል በአግባቡ ተጠቅሞ ሲገኝ ነው ያሉት አቶ ጊደና፣ በተቻለ መጠን በክልሉ አዳዲስ የሥራ እድሎችን መፍጠር ወጣቱ የዳር ተመልካች እንዳይሆን ፣ በክልላቸው ጉዳይ ነቅተው እንዲሳተፉ ሁኔታዎችን ማመቻቸት የጊዜያዊ አስተዳደሩ ጠጨማሪ የቤት ሥራ መሆኑን አመልክተዋል።“አሁን ላይ ትግራይ ውስጥ የመጠራጠርና የመቀዛቀዝ ሁኔታ ይታያል፤ ይህ ምናልባትም ጁንታው ቡድን ተመልሶ ይመጣ ይሆን ከሚል ስጋት የተፈጠረ አልያም ባለፉት ሁለት ወራት ደመወዝ ያልወሰዱ ሠራተኞች በመኖራቸው ፣ የመሰረተ ልማቶች በመውደማቸውና ምንም ዓይነት ግንኙነት ባለመኖሩ ሊሆን ይችላል፤ አሁን ላይ ሁሉም ነገሮች ወደቦታቸው እየተመለሱ ስለሆነ በቅርብ ጊዜ ውስጥ ወደቀድሞ ሁኔታው ይመለሳል የሚል እምነት አለኝ” ብለዋል።በትግራይ ክልል ካቢኔ አወቃቀር በፖለቲካ አመለካከቱ ምክንያተ የሚገፋ ቡድን ወይም ግለሰብ እንደማይኖር የክልሉ ጊዜያዊ አስተዳደር ዋና ሥራ አስፈጻሚ ዶክተር ሙሉ ነጋ ሰሞኑን መናገራቸው ይታወሳል።አዲስ ዘመን ታህሳስ 26/2013